Diari Oficial de la Generalitat Valenciana


Sumari del DOGV 8551, del 20-05-2019 (2019/5141)

DECRET 67/2019, de 10 de maig, del Consell, d'aprovació de les bases reguladores i concessió d'ajudes per a pal·liar els danys produïts per l'incendi forestal de l'estiu de 2018 iniciat a Llutxent, per a restauració agroforestal.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8551

Data del DOGV
:   20-05-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/5141


Data del document
:   10-05-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * ajuda pública
    * incendi
    * lluita contra incendis
    * assegurança de danys

DECRET 67/2019, de 10 de maig, del Consell, d'aprovació de les bases reguladores i concessió d'ajudes per a pal·liar els danys produïts per l'incendi forestal de l'estiu de 2018 iniciat a Llutxent, per a restauració agroforestal. [2019/5141]  
El 6 d'agost de 2018 es va produir a la Comunitat Valenciana un incendi forestal, que va exigir un grandíssim esforç d'extinció, no solament per a minimitzar la superfície afectada en l'àmbit agroforestal, sinó també i més important, per a defensar de manera activa, vides humanes, habitatges i infraestructures civils i agroforestals. L'incendi ha consumit la coberta vegetal de la zona afectada i, a més, es dona la circumstància que part de la superfície cremada es troba en pendents elevats. A això, cal afegir-hi que la zona afectada es troba a la regió amb majors precipitacions torrencials d'Espanya, especialment en època tardorenca, per la qual cosa és necessari i urgent realitzar una sèrie d'intervencions immediates per a mitigar els processos erosius, reduir l'escolament superficial, per a previndre possibles inundacions, aigües avall de la zona incendiada, i actuar en la mesura convenient sobre la vegetació, per a garantir la seua adequada regeneració.  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que «s'entén per retorn a la normalitat el conjunt d'actuacions que, després d'una situació d'emergència declarada, estiguen orientades a procurar el desenvolupament de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències «impulsar i coordinar les actuacions de les diferents administracions per a la restitució de la normalitat després d'una situació d'emergència declarada». Això no obstant, el retorn a la normalitat dels paisatges agroforestals requereix tant actuacions urgents, pel que s'ha indicat, per a mitigar els greus riscos d'erosió que puguen derivar de la possible alta pluviometria de la zona, com actuacions que han de seguir els ritmes que la naturalesa marca per a restaurar l'embornal de CO2, i que, per tant, requereixen un temps major d'execució. Per a això, la conselleria competent en matèria de medi ambient i agricultura compta amb els tècnics i especialistes que poden coordinar l'execució de les actuacions agroforestals necessàries per a la recuperació de sòls i paisatges per a garantir la seua persistència i resiliència.  
El director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir el retorn a la normalitat, com més prompte millor, de totes les zones afectades a què es refereix aquest decret, excepte les actuacions de protecció i recuperació de sòls i les actuacions de restauració dels paisatges agroforestals, que hauran de ser coordinades per la conselleria competent en matèria de medi ambient i agricultura.  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències, en el seu article, 64, crea l'Oficina Única Postemergència, que efectuarà la gestió coordinada de les situacions que van darrere d'una catàstrofe o emergència, i, en l'article 66, la Comissió Interdepartamental per al Seguiment i Coordinació de la Postemergència. Tots dos òrgans de coordinació estan desenvolupats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única.  
El Consell, el dia 4 de setembre de 2018 va acordar, amb caràcter urgent, iniciar les actuacions per a pal·liar i reparar els danys produïts pels incendis forestals originats amb data 6 a 12 d'agost de 2018 en els termes municipals d'Ador, Barx, Gandia, Llutxent, Pinet, Quatretonda i Rótova. A aquest efecte, va atribuir a la Conselleria d'Agricultura, Medi Ambient, Canvi Climàtic i Desenvolupament Rural la coordinació de totes les actuacions agroambientals del Consell i amb altres administracions públiques, en relació amb les actuacions de protecció i recuperació de sòls i restauració dels paisatges agroforestals.  
  
Dins del termini de presentació de sol·licituds van ser aportades, en col·laboració amb la Diputació de València, les estimacions dels danys presentats pels municipis afectats per l'incendi.  
S'han realitzat pels serveis tècnics de la Conselleria d'Agricultura, Medi Ambient, Canvi Climàtic i Desenvolupament Rural les estimacions de danys en matèria de medi ambient d'acord amb les valoracions presentades pels diferents ajuntaments.  
La Comissió Interdepartamental per al Seguiment i Coordinació de la Postemergència, en la reunió de 14 de gener de 2019, va proposar la tramitació d'ajudes per un import global màxim de 933.942,13 - destinades als ajuntaments de Barx, Gandia, Llutxent, Pinet i Quatretonda.  
  
Com a conseqüència de tot això, consta una proposta tècnica de concessió que ha estat assumida pel secretari autonòmic de Medi Ambient i Canvi Climàtic, en la qual s'indiquen els municipis afectats, tipus d'actuació i imports, que hauran d'atendre's amb càrrec al fons de contingència previst en l'article 43 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, prèvies les modificacions pressupostàries previstes i al pressupost de la Generalitat per a 2019.  
L'article 22.2.c de la Llei 38/2003, de 17 de novembre, general de subvencions, estableix la possibilitat de concedir excepcionalment, de manera directa, subvencions en què s'acrediten raons d'interès públic, social, econòmic o humanitari, o unes altres degudament justificades que dificulten la seua convocatòria pública.  
D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores d'aquestes subvencions esmentades, així com alguns dels tràmits que s'han de desenvolupar durant el procediment d'elaboració.  
Finalment, la disposició addicional cinquena de la Llei 28/2018, de 28 de desembre, de pressupostos de la Generalitat per a l'exercici 2019, determina l'òrgan competent per a aprovar les bases reguladores i atorgar aquest tipus de subvencions.  
Per a donar cobertura a les obligacions econòmiques derivades d'aquest decret, es tramitarà, d'acord amb l'article 168.1.c, de la Llei 1/2015, de 6 de febrer, l'oportuna modificació de crèdit.  
Com que cal escometre de manera immediata les actuacions necessàries per a aconseguir, al més prompte possible, tant la protecció i regeneració dels sòls i el paisatge agroforestal com el retorn a la normalitat de les zones afectades en els municipis que han patit els efectes d'aquest incendi forestal, que són: Llutxent, Ador, Barx, Gandia, Pinet, Quatretonda i Rótova, en les ajudes a què es refereix aquest decret concorren circumstàncies singulars i raons d'interés públic, social, econòmic i humanitari, que justifiquen l'atorgament, amb caràcter excepcional, de les ajudes sol·licitades i es requereix una concessió directa de les ajudes i no és procedent una convocatòria pública.  
Les ajudes que es concedeixen en aquest decret no necessiten la notificació a la Comissió Europea, perquè no compleixen les condiciones de l'article 107 del Tractat de funcionament de la Unió Europea; en concret, per no suposar avantatge econòmic per als beneficiaris, ja que l'activitat que se subvenciona consisteix en accions dirigides a pal·liar els danys produïts per l'incendi forestal originat a Llutxent amb la data 6 d'agost de 2018 i per a realitzar actuacions agroambientals de restauració de les zones forestals danyades que han presentat sol·licitud, en els termes municipals de Barx, Gandia, Llutxent, Pinet i Quatretonda. Per tant, no suposa un avantatge econòmic que falsege la competència, ja que la fruita danyada serà recol·lectada i destruïda, sense que puguen veure's afectats els intercanvis comercials entre estats membres.  
  
S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Segons les actuacions de restauració ambiental postincendi que assenyala el Pla d'acció territorial forestal de la Comunitat Valenciana (PATFOR) que cal realitzar per a incendis majors de 100 ha, vistes les valoracions de danys concorren les circumstàncies singulars i raons d'interés públic, social, econòmic i ambiental que justifiquen l'atorgament, amb caràcter excepcional, de les ajudes sol·licitades.  
Per tot això, a la vista de l'article 168.1.c de la Llei 1/2015, a proposta de la consellera d'Agricultura, Medi Ambient, Canvi Climàtic i Desenvolupament Rural, i amb la deliberació prèvia del Consell, en la reunió de 10 de maig de 2019,  
  
  
DECRETE  
  
Article 1. Objecte  
L'objecte d'aquest decret és aprovar les bases reguladores de les ajudes directes als ajuntaments que s'assenyalen en l'article següent, en la quantia i distribució que s'indica, per a accions dirigides a pal·liar els danys produïts per l'incendi forestal originat a Llutxent amb la data 6 d'agost de 2018 i per a realitzar actuacions agroambientals de restauració de les zones forestals danyades que han presentat sol·licitud, en els termes municipals de Barx, Gandia, Llutxent, Pinet i Quatretonda.  
  
  
Article 2. Beneficiaris  
Els beneficiaris d'aquestes ajudes són els ajuntaments afectats per l'incendi forestal que es va produir el 6 d'agost de 2018, que s'assenyalen en l'annex i en la quantia que s'indica en aquest.  
  
Article 3. Activitat subvencionada  
1. Els imports s'hauran de destinar exclusivament a la realització, per part dels ajuntaments indicats, d'actuacions per a pal·liar i reparar els danys produïts pels incendis forestals als quals s'al·ludeix en l'article 1, de conformitat amb les valoracions presentades, siga mitjançant actuació directa o mitjançant ajudes a persones físiques o jurídiques, i per a realitzar les actuacions i inversions que s'assenyalen a continuació.  
2. Les ajudes que s'aproven en aquest decret es podran destinar a cobrir els danys, les actuacions i inversions següents, pels imports i amb les condicions que s'indiquen:  
a) Danys en instal·lacions i infraestructures públiques forestals: fins al 100 % del valor dels danys produïts per l'incendi sense que supere el cost dels preus actuals de les unitats d'obra vigents per al mitjà propi estatal Tragsa.  
b) Actuacions de restauració en infraestructures cinegètiques: fins al 100 % del valor de les actuacions de restauració.  
c) Actuacions i inversions de recuperació i regeneració de sòls i paisatges agroforestals: fins al 100 % del valor de les actuacions de regeneració de l'incendi sense que supere el cost dels preus actuals de les unitats d'obra vigents per al mitjà propi estatal Tragsa.  
  
Article 4. Finançament  
Les ajudes regulades en aquest decret seran finançades a càrrec del fons de contingència de l'exercici 2019.  
  
Article 5. Import de les ajudes  
1. Atenent l'import sol·licitat i la disponibilitat pressupostària del fons de contingència, s'aproven les ajudes per un import global màxim de 933.942,13 euros, destinades als ajuntaments que s'indiquen en l'annex i en la quantia que s'indica en aquest.  
2. Aquestes ajudes s'atorguen a l'empara de l'article 168.1.c de la Llei 1/2015, en virtut de les circumstàncies de les quals es va deixar constància en l'Acord del Consell del 4 de setembre de 2018, pel qual es van iniciar actuacions per a pal·liar els danys produïts per l'incendi forestal originat en data 6 d'agost de 2018 en el terme municipal de Llutxent.  
  
Article 6. Compatibilitat de les ajudes  
Les ajudes concedides seran compatibles amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en aquest decret. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 19.3 de la Llei 38/2003, de 17 de novembre; l'article 65.3.c del reglament de la mencionada llei, aprovat pel Reial decret 887/2006, de 21 de juliol, i l'article 168.1.c de la Llei 1/2015, de 6 de febrer.  
  
  
Article 7. Obligacions dels beneficiaris  
Les corporacions locals assumiran les següents obligacions:  
a) Dur a terme les actuacions previstes, que hauran de justificar-se abans del 28 de novembre de 2019.  
b) Reintegrar els fons percebuts que no hagen estat degudament justificats dins del termini i en la forma escaient davant la Conselleria d'Agricultura, Medi Ambient, Canvi Climàtic i Desenvolupament Rural, així com en els supòsits previstos en els articles 36 i 37 de la Llei 38/2003, de 17 de novembre, general de subvencions, sense perjudici de les responsabilitats, penals o civils al fet que poguera donar lloc.  
c) Conservar els documents justificatius d'aplicació dels fons rebuts mentre puguen ser objecte de les actuacions de control.  
d) Sotmetre's a les actuacions de comprovació que, respecte a la gestió d'aquests fons, duga a terme el personal tècnic competent en les matèries objecte d'aquestes ajudes de la Conselleria d'Agricultura, Medi Ambient, Canvi Climàtic i Desenvolupament Rural, així com respecte a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.  
  
Article 8. Procediment  
1. Els beneficiaris hauran de manifestar, en el termini de quinze dies hàbils a partir de la publicació d'aquest decret en el Diari Oficial de la Generalitat Valenciana, la conformitat amb la concessió de la subvenció i amb aquestes bases reguladores.  
2. La conformitat signada haurà de presentar-se en el Registre de la Conselleria d'Agricultura, Medi Ambient, Canvi Climàtic i Desenvolupament Rural o també en qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. Juntament amb la conformitat amb la subvenció i les seues bases reguladores, en el cas que el compte bancari del beneficiari no estiga donat d'alta en la Generalitat, o haja de modificar les seues dades, s'haurà d'aportar, d'acord amb el que estableix l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat, la documentació següent:  
  
a) Model de domiciliació bancària signat pel representant de l'entitat beneficiària juntament amb els documents vàlids en dret que deixen constància fidedigna de la representació.  
b) Acreditació de la titularitat del compte bancari, així com de l'IBAN, que s'assenyale en el model de domiciliació bancària.  
4. Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha emplenat de manera incompleta o no s'han aportat els requisits i documents que s'assenyalen en aquesta base, els ajuntaments interessats seran requerits perquè, en un termini de deu dies hàbils, esmene la falta o adjunte els documents preceptius, amb la indicació que, en cas de no fer-ho, es considerarà que ha desistit amb la resolució prèvia d'arxivament de l'expedient, que haurà de ser dictada en els termes que preveu l'article 21 de l'esmentada llei, i quedarà sense efecte la concessió de la subvenció, i perdrà, per tant, el dret a la percepció.  
  
Article 9. Òrgan gestor  
Correspon la tramitació i la gestió de les ajudes a la Direcció General de Medi Natural i d'Avaluació Ambiental.  
  
Article 10. Règim de justificació de les subvencions  
1. Els beneficiaris hauran de presentar, davant l'òrgan gestor, l'adequada justificació de la subvenció, de la realització de l'activitat, del compliment de les condicions imposades, i de la consecució dels objectius previstos en l'acte de concessió de la subvenció.  
2. En concret, els beneficiaris hauran de presentar un compte justificatiu de la despesa realitzada, que es compondrà dels documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà una relació classificada i numerada de les despeses i inversions de l'activitat, amb identificació del creditor i del document, el seu import, la data d'emissió i la data de pagament. També haurà d'especificar el capítol de despesa i tipologia d'actuació, d'acord amb el que s'indica en l'article 3 d'aquest decret.  
Es podrà justificar fins a un 10 % de l'import concedit amb criteris diferents dels establerts en l'article 3 d'aquest decret per a atendre conceptes com la direcció d'obra i tramitació d'expedients, conforme al que estableix l'article 30 de la Llei 38/2003, de 17 de novembre, general de subvencions, així com d'altra normativa aplicable.  
3. Declaracions responsables i certificacions  
a) Declaració responsable de l'alcalde o l'alcaldessa del municipi que tots els danys i les reparacions ho són com a conseqüència de l'incendi forestal objecte d'aquest decret.  
b) Certificació per part del personal funcionari de l'Administració local amb habilitació de caràcter nacional en la qual s'indique que les despeses indicades en la memòria econòmica responen de manera indubtable a la naturalesa de l'activitat subvencionada, són estrictament necessàries i han sigut efectivament efectuades i pagades.  
4. Relació detallada d'altres ingressos o subvencions que hagen finançat l'activitat subvencionada amb indicació de l'import i la procedència, o, si escau, la declaració responsable de no haver rebut altres subvencions o ajudes o ingressos, per a l'actuació objecte d'aquesta subvenció.  
  
Article 11. Termini d'execució  
El termini màxim d'execució i justificació serà el 15 de novembre de 2019.  
  
Article 12. Règim de pagament de les ajudes  
1. El pagament s'efectuarà, per mitjà de transferència al compte bancari dels beneficiaris que aquests determinen.  
2. Previ al pagament els ajuntaments han d'estar al corrent en el compliment de la rendició dels seus comptes anuals davant la Sindicatura de Comptes, de conformitat amb la normativa aplicable.  
3. No obstant el que es disposa en l'apartat anterior es podrà efectuar el pagament anticipat d'acord amb el que es disposa en l'article 171.3 de la Llei 1/2015, de 6 de febrer de la Generalitat, d'hisenda pública del sector públic instrumental i de subvencions, d'acord amb el següent règim:  
a) Quan es tracte de transferències corrents el 100% de l'import de la subvenció concedida.  
b) Quan es tracte de transferències de capital fins a un 15 % de l'import de la subvenció concedida.  
4. El beneficiari estarà exempt de la constitució de garanties per pagaments anticipats, en virtut dels articles 171.5, lletra a, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el 42.2, lletra a, del Reglament de la Llei 38/2003, de 17 de novembre, general de subvencions, aprovat pel Reial decret 887/2006, tenint en compte que l'entitat col·laboradora és una administració pública.  
  
Article 13. Pèrdua o minoració i reintegrament de l'ajuda concedida  
1. Seran causes de reintegrament de les ajudes concedides les establertes en els articles 36 i 37 de la Llei 38/2003, de 17 de novembre, general de subvencions. En aquests casos es procedirà a la incoació de l'expedient que, amb audiència prèvia de l'entitat local, serà resolt per la persona titular de l'òrgan gestor de la subvenció, sense perjudici de les responsabilitats administratives, penals o civils a què poguera donar lloc.  
2. Tota alteració de les condicions tingudes en compte en la concessió de l'ajuda, així com l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió quan suposen que el beneficiari obtinga uns ingressos superiors a la quantia del mal produït. En aquest cas serà procedent el reintegrament de l'excés obtingut, així com l'exigència de l'interès de demora corresponent.  
3. L'òrgan gestor realitzarà totes les inspeccions tècniques i administratives que considere necessàries a fi de conformar la correcta execució de l'actuació subvencionada.  
Article 14. Pla de control  
Es durà a terme un pla de control d'acord amb el que s'estableix en l'article 169 de la Llei 1/2015, d'hisenda pública, del sector públic instrumental i de subvencions, sobre el 100 % de les sol·licituds presentades.  
  
Article 15. Règim jurídic aplicable  
Aquestes subvencions es regiran, a més de per allò que es disposa en aquest decret, per la Llei 38/2003, de 17 de novembre, i pel seu reglament de desenvolupament, aprovat per Reial decret 887/2006, de 21 de juliol, excepte en allò que afecte els principis de publicitat i concurrència; així com pel que es disposa en la Llei 1/2015, de 6 de febrer, per la disposició addicional cinquena de la Llei 28/2018, de 28 de desembre, i per les altres normes de dret administratiu que siguen aplicables.  
  
Article 16. Efectes  
Aquest decret produirà efectes des de l'endemà de la seua publicació en el Diari Oficial de la Generalitat Valenciana.  
  
Article 17. Delegació  
Es delega en la persona titular de la Direcció General de Medi Natural i d'Avaluació Ambiental l'aprovació dels comptes justificatius de la despesa, reconeixement d'obligacions, resolucions de pagament i de reintegrament de les ajudes concedides mitjançant el present decret.  
  
Article 18. Avocació  
D'acord amb l'article 10 de la Llei 39/2015, d'1 d'octubre, de procediment administratiu comú, s'avoca en el Consell la competència per a resoldre les ajudes inferiors a 100.000 euros previstes en l'annex d'aquest decret, les competències del qual corresponen a les persones titulars de la Conselleria competent en matèria d'hisenda i forestal, d'acord amb el que es preveu en la Llei 1/2015, de 6 de febrer, de la Generalitat, d'hisenda pública, sector públic instrumental i subvencions.  
  
  
Article 19. Recursos  
Contra aquest decret, els interessats podran interposar recurs contenciós administratiu en el termini de dos mesos comptats a partir de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en l'article 10 i concordants de la Llei reguladora de la jurisdicció contenciosa administrativa.  
Tot això sense perjudici de la interposició del recurs potestatiu de reposició davant el Consell, en el termini d'un mes des de l'endemà de la publicació en el Diari Oficial de la Generalitat Valenciana, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 10 de maig de 2019  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO